Barski ljetopis

„Predmet Medeja“
2025-08-17
POZORIŠNI PROGRAM
21.30
Ljetnja scena Doma kulture „Vladimir Popović Španac“
PREMIJERA
„Predmet Medeja“
CNP i JU Kulturni centar Bar

Predstava „Predmet Medeja“, u režiji jednog od najznačajnijih slovenačkih i evropskih reditelja Diega de Bree, u koprodukciji JU Kulturni centar Bar i Crnogorskog narodnog pozorišta, premijerno će biti izvedena 16. avgusta u 21.30 na Ljetnjoj pozornici Doma kulture „Vladimir Popović Španac“ dok je reprizno izvođenje zakazano za dan kasnije, 17. avgusta, takođe u 21.30.
„Medeja“ je jedno od najsnažnijih djela antičke tragedije, koja otvara pitanja ljubavi, izdaje, moći i ženske pozicije u društvu.
Uloge tumače: Nada Vukčević, prvakinja drame CNP-a, Jovan Dabović, Luka Stanković, Ivona Raković i Jelena V. Đukić.
Osim režije, de Brea potpisuje idejno rješenje predstave i dizajn svijetla (zajedno sa Dejanom Kalezićem i Sretenom Miloševićem), dramaturškinja je Kata Đarmati, kostimografkinja Lina Leković, a asistenti za dramaturgiju i kostimografiju su Sergej Pavlović i Maša Mirković. Obrada zvuka povjerena je Filipu Radeviću, a video i foto materijal potpisuju Duško Miljanić i Vukša Vujošević. Dubravka Drakić je zadužena za scenski govor, a izvršni producent predstave je Danilo Milatović.
Gledanje premijernog igranja moguće je isključivo uz pozivnice, dok su karte za reprizno izvođenje, 17. avgusta, dostupne u prodaji od 1. jula na blagajni Doma kulture.

Svečano otvaranje: „Cigani lete u nebo“ na 39. Barskom ljetopisu
2026-07-05
POZORIŠNI PROGRAM
Ljetnja scena Doma kulture
5. jul u 21.30
Svečano otvaranje: „Cigani lete u nebo“ na 39. Barskom ljetopisu
U okviru pozorišnog programa, a povodom svečanog otvaranja 39. Festivala „Barski ljetopis“, u nedjelju, 5. jula sa početkom u 21.30 na Ljetnjoj sceni Doma kulture, biće izveden kultni mjuzikl „Cigani lete u nebo“ čuvenog Pozorišta na Terazijama iz Beograda. Predstava je rađena u režiji Vladimira Lazića, prema motivima pripovijetke „Makar Čudra“ Maksima Gorkog, i predstavlja jedno od najdugovječnijih i najpopularnijih ostvarenja na regionalnoj teatarskoj sceni.
Ovaj pozorišni spektakl, koji slavi više od dvije decenije uspješnog scenskog života i preko 400 izvođenja pred više od 200.000 gledalaca, donosi na scenu jednu od najpoznatijih i najstrastvenijih svjetskih ljubavnih priča – onu između prelijepe Ciganke Rade i ponosnog kradljivca konja Lojka Zobara. Kroz prepoznatljive, najljepše ruske pjesme Jevgenija Doge i specifičnu energiju mnogobrojnog ansambla, mjuzikl duboko ponire u pitanja lične slobode, ponosa, unutrašnjih lomova i društvenih normi. Likovi Gorkog su smjeli, ponosni i snažni ljudi, lišeni društvenih dogmi, za koje je zemlja pretesna i koji u odbrani svoje apsolutne slobode i razarajuće strasti uzlijeću pravo u nebo, ostavljajući publiku pred vječitim pitanjem: da li je vrijednije živjeti i umrijeti za ljubav ili za slobodu.
Renomirani autorski tim ove kultne produkcije čine kompozitor Jevgenij Doga, Vlasta Doležalova koja potpisuje prevod, i Gale Janković koji je uradio prevod pjesama. Za muzičke aranžmane bio je zadužen Vojkan Borisavljević, dok će izvođenjem dirigovati Milan Nedeljković. Adaptaciju teksta potpisuje Ivana Dimić, upečatljivu i nezaboravnu koreografiju kreirao je Krunoslav Simić, scenografiju Geroslav Zarić, a autentične kostime Snežana Šimić. Lektorski rad potpisuje Radovan Knežević.
Uloge su povjerene sjajnom glumačkom ansamblu i solistima beogradskog teatra. Lik čuvene starice Izergil tumači Dušica Novaković i Kristina Savić, dok u naslovnim i strastvenim ulogama Rade i Lojka Zobara ravnopravno nastupaju Olivera Bacić i Miona Marković, odnosno Ivan Bosiljičić. U ostalim ulogama publika će imati priliku da vidi Milana Tubića, Nikolu Bulatovića, Milana Antonića, Petra Đurđevića, Duška Radovića, Predraga Miletića, Milana Bosiljičića, Branka Đurića i Mariju Krulj. Glumačku ekipu dopunjuju i Jelena Arsić, Milica Burazer, Kristina Jovanović, Ana Korać, Barbara Milovanov, Ivana Dubovac, Miroljub Turajlija, Milan Milosavljević, Marko Nikolić ml., Vladan Savić, Aleksandar Dunić, Ana Simić, Nataša Balog, Bojan Gavrilović, Marko Bogdanić i Tatjana Popović, uz vokalnu podršku suđaja i solista hora.
Ovaj raskošni scenski spektakl upotpuniće i vanserijski nastup kompletnog Baleta, Hora i Orkestra Pozorišta na Terazijama, koji pod vođstvom soliste baleta Milana Gromilića i koncertmajstora Jelene Dimitrijević i Katarine Kojačevski donose svu punu raskoš i emociju ruske muzike i čergi.
Trajanje predstave: 2 časa i 30 minuta (sa pauzom)

GORKI I NjEGOVI CIGANI
Mladić koji se zvao Aleksej Maksimović Pješkov sin siromašnog radnika,siroče koje je rano ostalo bez oca, lađar, kuvar, pevač, skitnica i samouk – imao je dvadeset i četiri godine kada je dospeo u tamnicu. Bilo je to 1892.godine. Uzevši tada pseudonim pod kojim ga poznaje svetska literatura, Maksim Gorki u tamnici piše svoju prvu pripovetku: Makar Čudra. Iako prva, ova pripovetka koja je “zrelo štivo” i sa zanatske, i sa tematske i sa umetničke strane – poslužiće mnogo decenija kasnije, kao osnov za film i mjuzikl Cigani lete u nebo.
Pripovetka je klasičan obrazac “duple ekspozicije”. Makar Čudra, Ciganin, priča na obali mora, pod vetrom i talasima, o svom ciganskom sabratu Lojku Zobaru i njegovoj ljubavi prema lepoj Ciganki Radi. Makar Čudra je tema za sebe, pisac ga skicira kao profil snažne ličnosti, tako da bi i on sam mogao da bude tema jedne priče. Gorki daje Makaru ulogu pripovedača da bi ispričao začudnu istoriju jedne ljubavi. Ta istorija je zanimljiv fabulativni ram za široku sliku koju pisac i njegov junak slikaju pred čitaocem. Napisana u Tiflisu, u stanu političkog izgananika Kaljužnog, objavljena u dvevnom listu “Kavkaz”, ona stoji – hronološki i umetnički – na čelu svih izabranih i sabranih dela Maksima Gorkog.
Gorkijevi Cigani nose u sebi elemente romantičarskih legendi koje, međutim, pripovedaju pučki pripovedači. Njih autor sreće kraj čergi, u stepama, za vreme lutanja beskrajnim prostorima svoje domovine Rusije. U tim se novelama, zatim, pojavljuju i likovi skitnica – “bosjaka”, u kojima Gorki otkriva visokeljudske kvalitete, specifičnu životnu filozofiju, često izraženu u brojnim aforizmima i sentencama. Njegovi junaci lišeni su društvenih dogmi i lako prekoračuju norme društvenog ponašanja, upravo zato što ne zavise sudbinski od materijalnih dobara. Jednom rečju – oni su slobodni. Zbog takvih osobina njegovih novela, Gorkog su u prvo vreme smatrali predstavnikom ruskog modernizma, dok se u vezi sa njegovim likovima najčešće spominjalo Ničeovo ime.
Najzad, nesumnjivo je jedno: novelistički likovi Gorkog- Makar Čudra i starica Izergil, Lojko Zobar i prelepa Ciganka Rada – jesu ponosni, smeli i snažni ljudi koji su suprostavljeni poniznim, ropskim i slabim. Takvi likovi, takvi ljudi i takvi Cigani, samo i mogu “da lete u nebo”. Zemlja je za njih pretesna.
Premijera predstave, u režiji Vladimira Lazića, bila je 17. aprila 2004. godine i od tada se uvek igra pred prepunom salom kako na matičnoj, tako i drugim scenama širom zemlje i van nje.
Iako na početku svog scenskog života ovaj komad nije bio ohrabren od strane pozorišne kritike, on je rastao i transformisao se u vrlo specifičnu energiju ansambla koji sa sve većim žarom izvodi najlepše ruske pesme Jevgenija Doge oslikavajući jednu od najpoznatijih ljubavnih priča, ali jednako baveći se pitanjem granice slobode, ponosa i društvenih normi.
Tokom gotovo dve decenije izvođenja, menjali su se i učesnici u predstavi, a najveću promenu predstava je doživela početkom 2020. godine. Naime, Ivan Bosiljčić i Milena Vasić su nakon šesnaest godina predali uloge mlađim kolegama sa željom da nastave uspeh ove predstave u godinama koje slede. Nikola Šurbanović preuzeo je ulogu čuvenog kradljivca konja Lojka Zobara, a nakon velike audicije, uloga Rade dodeljena je Mioni Marković i Oliveri Dragičević (u ravnopravnoj alternaciji).
Šta je, zapravo, tajna dugovečnosti ovog mjuzikla?
“Nema više slobode, Rado. Ni za tebe ni za mene – kaže Lojlo Zobar. Ima li je ako ima ljubavi? Traganje za slobodom je traganje za sopstvom, shvatanje da je ljubav jedina, celovita i smislena. Svi glumci su verovali u ovu predstavu, iako su u početku postojale različite kritike i stavovi. Ipak, ta razmena emocija između nas i publike je ovu predstavu oblikovala, nadogradila i sačuvala. Zbog toga oni vole “Cigane” jer sa Radom i Zobarom uzleću do te slobode i na kraju plaču. To je neka radosna tuga!”
Milena Vasić
“Autentična potraga za slobodom je najveći adut predstave “Cigani lete u nebo”, a publika nam se iznova vraća jer i svako u gledalištu za istim čezne. To je ta tema slobode koju je Maksim Gorki otvorio u svojoj pripovetci, a koju mi otkrivamo već dve decenije na sceni Pozorišta na Terazijama. Ona je u rečima, muzici, u odnosima i svakom pokretu koji izvodimo uvek iznova.
Ova tema je u našem vremenu aktuelnija nego ikad. Koliko smo daleko od slobode? Ima li je uopšte? Naši junaci doživljavaju tragičan kraj u odbrani te slobode onako kako je lično shvataju. Smatram da je njihov izbor mogao biti i drugačiji – umesto razarajuće strasti, u sebi su mogli probati da probude ljubav koja sve trpi, koja je blagotvorna. Da izaberu život .
Eto ta mogućnost, to je zapravo prostor naše slobode. A stradalna sudbina Zobara i Rade duboko potresa, jer svakoga od nas stavlja pred mogućnost boljeg izbora.”
Ivan Bosiljčić
„Skoro da ne postoje predstave koje ljudi gledaju po deset, dvadeset ili trideset puta. Koja je tajna predstave “Cigani lete u nebo”? To nije samo tekst velikog pisca Maksima Gorkog. Nije ni samo čarobna muzika koju svi pevamo kada nam je teško ili lepo. Na kraju, to je najdublja ljudska priča o tome za šta je vrednije živeti i umreti: za ljubav ili za slobodu. Rada i Lojko Zobar neće da žive bez slobode, a ne mogu da žive bez ljubavi.”
Miona Marković
“Ovo je priča o čoveku i njegovim željama, strahovima, hrabrosti, ljubavi. Mnogi se sa tim mogu identifikovati. Ona je poučna, a ovaj mjuzikl je oživljava na jedan jedinstven i magičan način, stoga verujem da je to najveći razlog dugog života ove predstave.”
Nikola Šurbanović
“Predstava koja ima tako dug život kao sto su “Cigani” – to može samo predstava satkana od ljubavi, energije ljudi koji je čine, njihove predanosti. A sve to je ovaj ansambl, i više od toga! Najveći adut ove predstave je duša od koje su satkani i likovi koji obitavaju u njoj. To je nama koji igramo zanosno, strastveno, emotivno, iskreno. Samim tim i publici koja je deo te magije koja traje devetnaest godina! Meni je čast da budem deo nje i da dam sve od sebe da čuvam ono sto sam dobila u nasleđe! Neka traje još toliko na radost budućim generacijama!”
Olivera Bacić
NAPOMENA: U četvrtak 4. juna ansambl mjuzikla Cigani lete u nebo proslavio je svoje 400. izvođenje. Tokom 22 godine svog scenskog života, mjuzikl Cigani lete u nebo pogledalo je više od 200 000 gledalaca kako na matičnoj, tako i na scenama širom zemlje i van nje.

„Urnebesna tragedija“ na 39. Barskom ljetopisu
2026-07-09
POZORIŠNI PROGRAM
Ljetnja scena Doma kulture
9.jul u 21.30
„Urnebesna tragedija“ na 39. Barskom ljetopisu
U okviru pozorišnog programa 39. Festivala „Barski ljetopis“, u četvrtak, 9. jula sa početkom u 21.30 na Ljetnjoj sceni Doma kulture, biće odigrana predstava „Urnebesna tragedija“, rađena po kultnom tekstu Dušana Kovačevića, u režiji i adaptaciji jednog od najvećih regionalnih pozorišnih stvaralaca, Jagoša Markovića.
Ova predstava je nastala kao velika i uspješna koprodukcija Narodnog pozorišta u Beogradu i Narodnog pozorišta Republike Srpske iz Banja Luke.
Prošlo je više od tri decenije od prvog pojavljivanja ovog komada na sceni (1991), a ova klasična komedija narušenog identiteta danas zvuči aktuelnije nego ikada. Kroz prepoznatljiv kovačevićevski spoj urnebesnog i tragičnog, predstava u fokus stavlja porodicu kao destruktivni epicenter našeg života i svijet u malom, otvarajući pitanja nasilja, gubitka sopstva i apsurda u kojem živimo.
Autorski tim
Molina Udovički Fotez, Matija Vučićević, Bojana Nikitović, Jagoš Marković, dr Ljiljana Mrkić Popović, Vuk Miletić, Miloš Golubović, Tanja Milijević, Tara Lazarević, Nevena Saraković
Glumački ansambl
Nikolina Friganović, Željko Erkić, Petar Vasiljević, Nela Mihailović, Aleksandar Vučković, Sandra Bugarski, Branko Vidaković, Ljubiša Savanović, Marija Nedeljkov
Trajanje predstave: 2 sata

Muzička drama „Osmijeh za Mariju Mihailovič“ – Koprodukcija JU Kulturni centar Bar i Gradskog pozorišta Podgorica
2026-07-15, 2026-07-16
POZORIŠNI PROGRAM – PREMIJERA
Ljetnja scena Doma kulture
Srijeda, 15. jul u 21.30 (Repriza: četvrtak, 16. jul u 21.30)
Muzička drama „Osmijeh za Mariju Mihailovič“ – Koprodukcija JU Kulturni centar Bar i Gradskog pozorišta Podgorica
U okviru pozorišnog programa 39. Festivala „Barski ljetopis“, u srijedu, 15. jula sa početkom u 21.30 časova na Ljetnjoj sceni Doma kulture, biće premijerno izvedena muzička drama „Osmijeh za Mariju Mihailovič“, rađena u koprodukciji JU Kulturni centar Bar i Gradskog pozorišta Podgorica. Ova dugoočekivana pozorišna premijera, po tekstu i u režiji istaknutog crnogorskog stvaraoca Obrada Nenezića, donosi autentičan teatarski izraz inspirisan likom i djelom narodnog heroja Čedomira Ljuba Čupića. Muziku za kompoziciju potpisuje Slobodanka Bobana Dabović Đurić. Prva repriza predstave zakazana je za naredni dan, četvrtak, 16. jul, u istom terminu.
„Osmijeh za Mariju Mihailovič“ predstavlja dramu o ljudima čija su djela i ideje postale legende, što potvrđuje i činjenica da se fotografija Ljuba Čupića nalazi u mnogim muzejima Drugog svjetskog rata širom svijeta. Autorski tim naglašava da ovo nije istorijska već paraistorijska, biografska ili ratna drama, već prevashodno antiratni komad inspirisan čovjekom koji je postao jedina istinska pop-ikona u Crnoj Gori. Koristeći moderan koncept fragmentalne dramaturgije, predstava donosi priču ne onako kako je striktno bilo, već kako je moglo biti, težeći da od zaborava sačuva i istinu i mit o narodnom heroju i njegovim saborcima različitih vjera i nacionalnosti, ujedinjenim oko zajedničkog cilja – slobode.
Izbjegavajući socrealistički pristup u pisanju i inscenaciji, predstava se oslanja na (post)modernistički koncept i estetiku koja komunicira sa savremenim gledaocem svih generacija i ideologija. Pored izraženih umjetničkih i humanih dometa, ovaj projekat nosi i preventivno-edukativni karakter, afirmišući antifašističku misao i ukazujući na opasnosti globalne duhovne krize i populističkog povampirenja duhova prošlosti. Sama forma muzičke drame nastajala je kroz proces koji je trajao bezmalo dvije decenije, a iz čije je prve verzije proistekao i istoimeni, izuzetno čitani i prodavani roman Obrada Nenezića, što garantuje plodnu ideju koja će privući kako stručnu, tako i široku pozorišnu publiku.
Riječ reditelja (Obrad Nenezić):
„Muzička drama ’Osmijeh za Mariju Mihailovič’ inspirisana likom i djelom narodnog heroja Čedomira Ljuba Čupića, je drama o ljudima čija su djela i ideje postale legende ne samo balkanskih prostora, već i šire, što svjedoči fotografija narodnog heroja Ljuba Čupića u mnogim muzejima II svjetskog rata širom svijeta. Ovo nije istorijska već paraistorijska drama. Takođe, ovo nije ratna, nego antiratna drama, kao što nije biografska drama, već drama inspirisana likom i djelom čovjeka koji je postao jedina popikona u Crnoj Gori.
Prevashodno, cilj projekta ’Osmijeh za Mariju Mihailovič’ je, prije svega, vraćanje iskonskih poetskih vrijednosti muzičkom i dramskom teatru, kao i njegovanje antifašističke misli koja je neophodna u trenucima kada se fašistički duhovi povampiruju, uzimaju drugačije kostime i oblike, te nehumano djeluju na elementarne demokratske, nacionalne, vjerske, rasne, rodne i druge slobode. Ova predstava će na moderan način frangmentalne dramatugije ispričati priču o Ljubu Čupiću, ali ne onako kako je bilo, već kako je moglo biti (Aristotel), jer niko pouzdano ne zna njegov život, a čitava planeta poznaje njegovu smrt; i na taj način sačuvati od zaborava i istinu i mit o narodnom heroju, čija je fotografija popikona na svim meridijanima, ali i njegovih saboraca koji su raznih vjera i nacionalnosti, a okupljeni oko jednog cilja – slobode, bez obzira na različitosti.
Tragično i traumatično iskustvo XX vijeka koje se može kao nijedan vijek prije pohvaliti svojim progresom, ali i nasiljem i zločinima, a kulminacija tog varvastva svakako je fašizam… Danas, imamo globalnu duhovnu krizu, a čini se, prije svega, populističko povampirenje pomenutih duhova prošlosti, pa ovaj projekat pored edukativnog, umjetničkog i humanog… ima i preventivni cilj ukazivanje na probleme, na ono čime se ne može ponositi nijedna era, a koje prijeti svakoj eri, pa i našoj.
Sama forma muzičke drame predstavlja drugačiji pristup, a drugačijost u umjetnosti predstavlja korak ispred. Ta ideja i stvaranje traje bezmalo dvije decenije, pa je od prve verzije mjuzikla nastao istoimeni roman ’Osmijeh za Mariju Mihailovič’ koji je jedan od najprodavanijih i najčitanijih romana savremene crnogorske književnosti. Izbjegavajući socrealistički pristup i u pisanju, ali i u inscenaciji, i primjenjujući (post)modernistički koncept, sigurni smo da je to estetika koju najbolje čita savremeni gledalac, gledalac svih ideologija, vjera, nacija i generacija, koje miri jedina popikona na ovim prostorima, popikona Ljubo Čupić.“

„Blank“ na 39. Barskom ljetopisu
2026-07-18
POZORIŠNI PROGRAM
Ljetnja scena Doma kulture
18.jul u 21.30
„Blank“ na 39. Barskom ljetopisu

U okviru pozorišnog programa 39. Festivala „Barski ljetopis“, u subotu, 18. jula sa početkom u 21.30 na Ljetnjoj sceni Doma kulture, biće odigrana predstava „Blank“, nastala po istoimenom romanu Feđe Štukana, u režiji i adaptaciji Kokana Mladenovića.
Ova predstava je nastala u koprodukciji „Kamernog teatra 55“ i Udruženja „Moje pozorište“.
Iskrena i nevjerovatna priča o čovjeku koji u prvom licu pripovijeda o paklu kroz koji je prošao, ispričana veoma čisto, otvoreno i bez uvijanja, ostavlja vas bez daha. Urađena u fragmentarnom stilu, žanrovski više koncert sa dramskim elementima nego klasični mjuzikl, „Blank“ je jedan vrtoglavi rolerkoster nabijen emocijama koji publiku u prvih nekoliko minuta zgrabi i ne ispušta sve do posljednje numere, do finalnog mraka. Predstava, poput romana, hrabro i bez filtera govori o stvarima onakvim kakve one jesu, upire prstom, proziva, ukazuje i na površinu izbacuje sav onaj mulj koji nas godinama guši i koji čini da živimo u sistemu straha, mržnje, nacionalizma i jeftinih droga…
Autorski tim Feđa Štukan, Kokan Mladenović, Vedran Fajković, Adisa Vatreš Selimović, Aleksandra Pecić Mladenović, Amila Terzimehić, Dženat Dreković, Bojana Jagličić
Glumački ansambl Maja Izetbegović, Sabit Sejdinović, Davor Golubović, Dina Mušanović, Senad Alihodžić, Feđa Štukan, Amar Selimović, Enes Kozličić, Anja Kraljević, Nadine Mičić, Aldin Omerović, Alen Muratović, Merima Ovčina, Elma Juković, Sin Kurt
Bend Feđa Štukan, Aldin Omerović, Ismar Žalica, Vedran Fajković

„MRKI – Nisam ti ispričao“ na 39. Barskom ljetopisu
2026-07-29
POZORIŠNI PROGRAM
Ljetnja scena Doma kulture
Srijeda, 29. jul u 21.30

„MRKI – nisam ti ispričao”, autorski projekat glumca Marka Janketića, nastao je iz potrebe da se nastavi jedan nedovršeni razgovor.
U središtu ovog intimnog, krajnje ličnog scenskog čina nije lik, već čovek.
Marko Janketić prvi put pred publikom govori sopstvenim imenom i prezimenom, vraćajući se odnosu sa svojim ocem, legendarnim glumcem Mišom Janketićem. Ne kao omaž i ne kao biografski pregled, već kao lično svedočenje sina koji pokušava da izgovori ono što nije stigao ili nije umeo da kaže na vreme.
Ispovest koja otvara teme odrastanja uz snažan očev autoritet, glumačkog poziva i tereta prezimena, sopstvenog roditeljstva, životnih lomova, poroka, dilema i pokušaja da se stvari promene na bolje. Priča o neizgovorenim rečenicama i o ljubavi koja je, uprkos svemu, prisutna.
Režiju potpisuje Anđelka Stević Žugić u saradnji sa Nikolom Zavišićem.
„MRKI – nisam ti ispričao” nije forma koja se posmatra sa distance. To je veče lične priče u kojem se briše granica između scene i života, razgovor koji je zakasnio, ali je konačno izgovoren. Priča u kojoj će mnogi prepoznati deo sopstvenih odnosa, tišina i rečenica koje su ostale u grlu, prećutane.

Pozorišna predstava u produkciji Centra za kulturu Tivat „Prljave ruke“
2026-08-09
POZORIŠNI PROGRAM
Ljetnja scena Doma kulture
9.avgust u 21.30
Pozorišna predstava u produkciji Centra za kulturu Tivat

U okviru pozorišnog programa 39. „Barskog ljetopisa“, u nedjelju, 9. avgusta u 21.30 na Ljetnjoj pozornici, biće izvedena predstava „Prljave ruke“, u produkciji Centra za kulturu Tivat.
Predstava je rađena po tekstu Žan Pol Sartra, a režiju potpisuje Jug Radivojević. Riječ je o pozorišnom projektu koji, kroz savremeni rediteljski pristup i promišljenu scensku interpretaciju, donosi novo čitanje klasičnog dramskog djela i njegovih slojevitih političkih i egzistencijalnih tema.
Glumački ansambl čine: Lazar Đurđević, Miloš Biković, Lara Dragović, Dušan Kovačević, Maša Labudović, Jelica Vukčević i Pavle Bogojević.

„Svaka ptica svome jatu“ na 39. Barskom ljetopisu
2026-08-11
POZORIŠNI PROGRAM
Ljetnja scena Doma kulture
11.avgust u 21.30
„Svaka ptica svome jatu“ na 39. Barskom ljetopisu

U okviru pozorišnog programa 39. Festivala „Barski ljetopis“, u utorak, 11. avgusta sa početkom u 21.30 na Ljetnjoj sceni Doma kulture, biće odigrana predstava „Svaka ptica svome jatu“, u režiji Dina Mustafića.
Ova predstava je nastala u produkciji Beogradskog dramskog pozorišta.
„Svaka ptica svome jatu“ je drama koja istražuje teme identiteta, pripadnosti i međugeneracijskih sukoba. Radnja prati Itana Cimermana, mladog genetičara jevrejskog porijekla, i Vahidu, Amerikanku palestinskog porijekla, koji započinju vezu u Njujorku. Kroz intimnu priču dvoje mladih ljudi, predstava na dubok i slojevit način otvara pitanja istorijskog nasljeđa, društvenih podjela i granica koje sami sebi namećemo.
Autorski tim Marija Stojanović, Vedrana Božinović, Jasmina Holbus, Marina Medenica, Irena Popović Dragović, Nebojša Krog, Dijana Marojević, Natali Zemon Dejvis, Tamara Sokolov, Ivana Mladenović, Jana Zubić, Dejan Popović, Ivana Jovović
Glumački ansambl Vukašin Jovanović, Tamara Šustić, Ivana Nikolić, Svetozar Cvetković, Svetlana Bojković, Miodrag Krstović, Marija Pikić, Vladan Milić
Trajanje predstave: 2 sata i 15 minuta (sa pauzom)

„Ostrvo sa blagom“ na 39. Barskom ljetopisu
2026-08-15
POZORIŠNI PROGRAM (PREDSTAVA ZA DJECU)
Ljetnja scena Doma kulture

avgust u 20.30

„Ostrvo sa blagom“ na 39. Barskom ljetopisu
U okviru pozorišnog programa 39. Festivala „Barski ljetopis“, u subotu, 15. avgusta sa početkom u 20.30 na Ljetnjoj sceni Doma kulture, biće odigrana predstava „Ostrvo sa blagom“, u izvođenju glumačkog ansambla čuvenog Malog pozorišta „Duško Radović“ iz Beograda. Predstava je rađena po motivima kultnog pustolovnog romana Roberta Luisa Stivensona, a režiju i dramatizaciju potpisuje jedan od najistaknutijih regionalnih reditelja, Kokan Mladenović.
Ova savremena i dinamična adaptacija Stivensonovog klasika donosi priču prilagođenu našem vremenu. Glavni junak Džim Hokins u ovoj verziji je zapravo djevojčica koja u potkrovlju svoje bake traži idealno mjesto za otvaranje studija za snimanje rep muzike i kreiranje TikTok hitova. Kroz uzbudljivu plovidbu i susret sa svijetom pirata i legendarnim Dugačkim Džonom Silverom, predstava spaja tradiciju i modernost, poručujući najmlađima da se pravo blago krije u realnom svijetu, ljudskoj povezanosti i hrabrosti da se podigne pogled sa ekrana. Muzika u predstavi igra ključnu ulogu, pa barsku publiku na samom kraju očekuje i pravi pravcati koncert.
Autorski tim Scenograf: Marija Kalabić Kostimografi: Marina Vukasović Medenica, Margareta Marinković Kompozitor: Irena Popović Dragović Scenske borbe: Vukašin Stošić, Nikola Racković Asistent scenografa: Anđelija Stanković
Glumački ansambl Olivera Bacić Dragičević (Džim Hokins), Marijana Vićentijević Badovinac, Miloš Samolov, Aleksandra Anđelković, Nikola Malbaša, Nikola Kerkez, Nenad Radović, Mihajlo Đorović, Goran Balančević, Mina Nenadović, Bogdan Bogdanović, Strahinja Blažić, Mladen Vuković.
Trajanje predstave: Prilagođeno dječjem uzrastu, sa dinamičnim ritmom avanture i muzičkim finalom.

„Koliko do kraja“ na 39. Barskom ljetopisu
2026-08-17
POZORIŠNI PROGRAM (KOREODRAMA)
Ljetnja scena u Starom Baru
17.avgust u 21.30
„Koliko do kraja“ na 39. Barskom ljetopisu

U okviru pozorišnog programa 39. Festivala „Barski ljetopis“, u ponedjeljak, 17. avgusta sa početkom u 21.30 na Ljetnjoj sceni u Starom gradu Baru, biće izvedena potresna i društveno angažovana koreodrama „Koliko do kraja“, u produkciji renomirane Baletske trupe „Ballo“. Ovaj izuzetni projekat realizovan je kao koprodukcija sa Crnogorskim narodnim pozorištem, uz finansijsku podršku Fondacije „Miloš Karadaglić“.
Predstava „Koliko do kraja“ vodi publiku na intenzivno emotivno putovanje – od globalnih slika rata i mržnje ka intimnom prostoru porodice, ogoljavajući načine na koje se obrasci nasilja prenose i reprodukuju kroz generacije. Istražujući emocionalno nasljeđe i odrastanje u nestabilnim društvenim uslovima, ovaj projekat otvara univerzalne teme koje duboko nadilaze lokalni kontekst. Kroz hibridnu formu i interdisciplinarni pristup, predstava na jedinstven način spaja scenski pokret i dramski izraz, donoseći snažan, savremen i autentičan umjetnički glas koji pokreće važna društvena pitanja.
Kreativni tim koji stoji iza ove uspješne koreodrame čine autorka Julija Milačić Petrović Njegoš i koautorka Tamara Vujošević Mandić. Izuzetnu zvučnu atmosferu i vizuelni identitet predstave uobličile su kompozitorka Irena Popović Dragović i kostimografkinja Lina Leković, dok dizajn svjetla potpisuje Damjan Pejanović.
Uloge u ovom kolektivnom autorskom procesu povjerene su talentovanoj generaciji mladih profesionalnih glumaca, glumica i balerina, koji svojom ekspresivnošću i energijom donose punu snagu ovog komada. Na sceni u Starom Baru igraju: Anja Misović, Miloš Kašćelan, Nevena Penava, Luka Stanković, Kristina Mrkić i Staša Radenović.
Koprodukcija: Baletska trupa „Ballo“ i Crnogorsko narodno pozorište
